七難曰：
《經》言：少陽之至，乍大乍小，乍短乍長；陽明之至，浮大而短；太陽之至，洪大而長；太陰之至，緊大而長；少陰之至，緊細而長；厥陰之至，沉短而敦。此六者，是平脈耶？將病脈耶？然，皆王脈也。其氣以何月，各王幾日？然，冬至之後，初得甲子少陽王（十一月甲子至正月），複得甲子陽明王（正月甲子至三月），複得甲子太陽王（三月甲子至五月），複得甲子太陰王（五月甲子至七月），複得甲子少陰王（七月甲子至九月），複得甲子厥陰王（九月甲子至十一月）。王各六十日，六六三百六十日，以成一歲。此三陽三陰之王時日大要也。
呂曰：少陽王正月二月。其氣尚微少。故其脈來進退無常。陽明王三月四月。其氣始萌未盛。故其脈來浮大而短也。太陽王五月六月。其氣太盛。故其脈來洪大而長。太陰王七月八月。乘夏餘陽。陰氣未盛。故其脈來緊大而長。少陰王九月十月。陽氣衰而陰氣盛。故其脈來緊細而微也。厥陰王十一月十二月。陰氣盛極。故言厥陰。其脈來沉短以敦。敦者、沉重也。四時經一陰一陽八王。此難經三陽在前。三陰在後。其王所以不同者。其移各異也。難經謂從正月至六月。春夏半歲。浮陽用事。故言三陽王在前。從七月至十二月。秋冬半歲。沉陰用事。故言三陰在後。謂四時陰陽夫婦之王也。
丁曰：夫三陰三陽之氣王。隨六甲以言之。此法是按黃帝六節臟象論云：天以六六之節成一歲。其自冬至之後。得甲子。即是盛年初之氣分也。（按盛字疑衍。）其甲子或在小寒之初。或在大寒之後，所以少陽之氣。未出陰分。故其脈乍大乍小。乍短乍長也。復得甲子。陽明王。其陽明之至。浮大而短。為二之氣。其後始暄。其氣未盛。是故陽明之至。浮大而短。太陽之至。洪大而長。復得甲子。為三之氣。盛陽之分。故太陽之至。洪大而長也。太陰之至。緊大而長。復得甲子。為四之氣。暑濕之分。秋氣始生。乘夏餘陽。故太陰之至。緊大而長也。少陰之至。緊細而微。復得甲子。為五之氣。清切之分。故少陰之至。緊細而微也。（按此而字。原本誤在下文水凝二字下。今移正。）厥陰之至。沉短而敦。復得甲子。為終之氣。盛陰之分。水凝如石。故厥陰之至。沉短而敦也。此三陰三陽之脈王。隨六甲之日數。故有此六脈之狀。是謂平脈也。